CELEX: 62020TN0613
Language: sl
Date: 2020-10-03 00:00:00
Title: Zadeva T-613/20: Tožba, vložena 3. oktobra 2020 – Junqueras i Vies/Parlament

16.11.2020   
            
            
               SL
            
            
               Uradni list Evropske unije
            
            
               C 390/48
            
         
      Tožba, vložena 3. oktobra 2020 – Junqueras i Vies/Parlament
      (Zadeva T-613/20)
      (2020/C 390/65)
      Jezik postopka: španščina
      
         Stranki
      
      
         Tožeča stranka: Oriol Junqueras i Vies (Sant Joan de Vilatorrada, Španija) (zastopnik: A. Van den Eynde Adroer, odvetnik)
      
         Tožena stranka: Evropski parlament
      
         Predlog
      
      Tožeča stranka Splošnemu sodišču predlaga, naj šteje, da je bila tožba zoper izpodbijani akt s priloženimi dokumenti vložena pravočasno, jo dopusti in ob upoštevanju tožbenih razlogov, ki so v njej navedeni, razglasi ničnost izpodbijanega akta, ki je predmet te tožbe, ga šteje za neobstoječega in brez učinkov ter toženi stranki naloži plačilo stroškov.
      
         Tožbeni razlogi in bistvene trditve
      
      Ta tožba je vložena zoper odločbo Evropskega parlamenta, ki jo je predsednik Sassoli razglasil na plenarnem zasedanju 23. julija 2020 in s katero je bilo ob upoštevanju odločbe Junta Electoral Central (osrednja volilna komisija, Španija) z dne 3. januarja 2020, ki ji je sledila odločba Tribunal Supremo (vrhovno sodišče, Španija) z dne 9. januarja 2020, in sodbe Sodišča Evropske Unije z dne 19. decembra 2019, C-502/19, Junqueras, razglašeno, da je Jordi Solé i Ferrando poslanec Evropskega parlamenta namesto O. Junqueras i Viesa.
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog: kršitev pravic O. Junqueras i Viesa iz členov 41(1) in (2) ter 47 Listine Evropske unije o temeljnih pravicah v okviru postopka sprejetja odločb in ker gre za vprašanje, o katerem je bil sprejet sklep Splošnega sodišča Evropske unije (zadeva T-24/20) in začasna odredba Sodišča Evropske unije (zadeva C-201/20); prav tako kršitev člena 13(3) Akta o volitvah iz leta 1976 in člena 4(4), (7) in (8) Poslovnika Evropskega parlamenta.
                  
                              —
                           
                           
                              V zvezi s tem trdi, da je treba člen 13(3) Akta o volitvah iz leta 1976 in člen 4(7) Poslovnika Evropskega parlamenta razlagati tako, da se z njima zahteva postopek, v katerem so pravice, zagotovljene z navedenima določbama, spoštovane in v katerem je mogoče izpodbijati oziroma vložiti ugovor zoper razglasitev, da je poslanski sedež O. Junqueras i Viesa prost, in se sklicevati na nedopustnost njegove nadomestitve z drugim poslancem Evropskega parlamenta.
                           
                        
            
                  2.
               
               
                  Drugi tožbeni razlog: kršitev členov 39(1) in 39(2) Listine Evropske unije o temeljnih pravicah, člena 14(3) PEU, člena 1(3) Akta o volitvah iz leta 1976, načela lojalnega sodelovanja iz člena 4(3) PEU (v tem primeru s strani Tribunal Supremo (vrhovno sodišče)), načela primarnosti prava Evropske unije, člena 9 (drugi odstavek) Protokola št. 7 o privilegijih in imunitetah in člena 6 Poslovnika Evropskega parlamenta.
                  
                              —
                           
                           
                              V zvezi s tem trdi, da ni bil priznan noben učinek sodbe Sodišča Evropske unije z dne 19. decembra 2019 v zadevi C-502/19, ki se je nanašala ravno na položaj O. Junqueras i Viesa in v kateri je bilo navedeno, da je treba od Evropskega parlamenta zahtevati odvzem imunitete, ampak se je, nasprotno, izvedla njegova zamenjava z drugim poslancem Evropskega parlamenta.
                           
                        
                              —
                           
                           
                              Podredno se sklicuje na razlago določb člena 13(3) Akta o volitvah iz leta 1976 in člena 4(7) Poslovnika Evropskega parlamenta v smislu, da lahko Evropski parlament ugodi ugovorom iz navedenih členov zoper razglasitev, da je poslanski sedež prost, kadar je razlog mogoče preučiti brez presoje nacionalnega prava države, do česar je dejansko prišlo na podlagi soglasja osrednje volilne komisije z dne 23. januarja.
                           
                        
            
                  3.
               
               
                  Tretji tožbeni razlog: kršitev členov 39(1) in 39(2) Listine Evropske unije o temeljnih pravicah, člena 3 Protokola št. 1 k EKČP, člena 9 (prvi odstavek, točki (a) in (b)) Protokola št. 7 o privilegijih in imunitetah ter člena 6 Poslovnika Evropskega parlamenta.
                  
                              —
                           
                           
                              Tožeča stranka trdi, da je bilo nezakonito onemogočeno, da se za O. Junquerasa i Viesa uporabljajo imunitete, priznane v navedenem členu (prvi odstavek, točki (a) in (b)) Protokola št. 7 o privilegijih in imunitetah Evropske unije.
                           
                        
            
                  4.
               
               
                  Četrti tožbeni razlog: kršitev člena 9 (prvi odstavek, točka (a)) Protokola št. 7 o privilegijih in imunitetah, členov 39(1) in 39(2) Listine Evropske unije o temeljnih pravicah, člena 3 Protokola št. 1 k EKČP, člena 6 Poslovnika Evropskega parlamenta in člena 13(3) Akta o volitvah iz leta 1976, ker je v španski zakonodaji določeno, da je treba za pregon izvoljenih poslancev vložiti predhodno zahtevo za odvzem imunitete, zato je sodna praksa Tribunal Supremo (vrhovno sodišče) contra legem in je v posebni kazenski zadevi, ki se nanaša na O. Junquerasa, vzpostavljena ad hoc ter ad homine kot oblika pokritja za akte tega sodišča, kajti v zvezi s tem ne obstaja noben precedens, kar priznava tudi Tribunal Supremo (vrhovno sodišče).
               
            
                  5.
               
               
                  Peti tožbeni razlog: kršitev člena 20 Listine Evropske unije o temeljnih pravicah, ker je uvedeno neenako obravnavanje pred zakonom, saj glede O. Junqueras i Viesa in poslanca Evropskega parlamenta, ki ga v skladu z izpodbijanim aktom nadomesti, niso bila uporabljena enaka merila razlage prava Unije.